Lekker verjaar, Radio Namakwaland!Foto:Verskaf “Ons is ŉ stasie úit die gemeenskap, vír die gemeenskap, wat mense wil vermaak, inlig en onderrig,” sê Bernard Lamprecht, stasiebestuurder van Radio Namakwaland in Vredendal in die Wes-Kaap. Hierdie stasie, wat op 1 Augustus 1996 begin uitsaai het, vier vandag sy 20ste bestaansjaar. “Die primêre doel van ons stasie is om Jesus Christus vir die mense te gee. Ek dink dit is die goue draad wat deur al ons programme loop. Ons ontken Jesus in niks wat ons doen nie, en ons promoveer hom in alles wat ons doen.” Bernard sê Radio Namakwaland bestaan uit ŉ klein span met ŉ hart vir radio. Dié stasie het drie permanente omroepers, vier vryskutomroepers, asook ŉ groep vrywilligers. “Dis ŉ ongelooflike span mense – ons het nie aanstellings gemaak nie, die Here het hierdie span mense met die hand uitgekies. Ons weet nie wat dit is om onderling probleme tussen die personeel te hê nie. Niks is ooit te veel gevra nie. As ek iemand vra of hulle bereid is om iets te doen, dan sê hulle, ‘wanneer begin ons?’” Die krag van radio sal nooit werklik gemeet kan word nie, en ŉ goeie gemeenskapsradiostasie is daar om die gemeenskap te dien. Bernard beaam dit en vertel van luisteraars wat bel vir raad, of wat gebedsversoeke het vir reën omdat dit bitter droog is in die area. “Ek kan vir jou tot verveling toe staaltjies vertel van mense wat werklikwaar soveel vrug van hierdie radio gekry het. Dis fantasties!” En die volgende 20 jaar? Bernard meen hulle grootste wens is om ŉ groter voetspoor te ontwikkel in die jare wat volg. Lekker verjaar, Radio Namakwaland! Luister aanlyn na dié stasie, skakel in op 93.4 in die omgewing of besoek hulle Facebook-blad